SK Úradný vestník Európskej únie C 302/7

Usmernenie Komisie – Usmernenie o zasielaní a zverejňovaní informácií súvisiacich s výsledkami klinického skúšania v súvislosti s vykonávaním článku 57 ods. 2 nariadenia (ES) č. 726/2004 a článku 41 ods. 2 nariadenia (ES) č. 1901/2006

2012/C 302/03

1. SÚVISLOSTI

V tomto usmernení sa stanovujú aspekty implementácie článku 57 ods. 2 tretieho pododseku nariadenia (ES) č. 726/2004, ktorým sa stanovujú postupy Spoločenstva pri povoľovaní liekov na humánne použitie a na veterinárne použitie a pri vykonávaní dozoru nad týmito liekmi a ktorým sa zriaďuje Európska agentúra pre lieky (1) a článku 41 ods. 2 nariadenia (ES) č. 1901/2006 o liekoch na pediatrické použitie (2).

Zaoberá sa zasielaním a zverejňovaním informácií súvisiacich s výsledkami klinického skúšania, čím vykonáva právne predpisy EÚ s cieľom sprístupniť výsledky klinického skúšania verejnosti – politický cieľ, ktorý je zachovaný v návrhu nariadenia Európskeho parlamentu a Rady o klinickom skúšaní liekov na humánne použitie, ktorým sa zrušuje smernica 2001/20/ES (3), predloženom Komisiou. Toto usmernenie takisto poskytuje pokyny k spôsobom riešenia nesúladu a vecnej nepresnosti.

Toto usmernenie dopĺňa tieto usmernenia Komisie:

— podrobné usmernenie 2010/C82/01 týkajúce sa žiadosti o povolenie klinickej skúšky humánnych liekov príslušným orgánom, oznamovania zásadných zmien a doplnení a vyhlásenia ukončenia skúšania („CT – 1“) (4), a najmä jeho bod 4.3,

— usmernenie 2008/C168/02 o druhu údajov databázy klinických skúšok stanovenej v článku 11 smernice 2001/20/ES, ktoré sa majú vložiť do databázy liekov stanovenej v článku 57 nariadenia (ES) č. 726/2004 (5), a najmä jeho oddiely 3 až 5 a

— usmernenia 2009/C28/01 k informáciám o pediatrických klinických skúškach, ktoré sa majú vložiť do Európskej databázy klinických skúšok (EudraCT) a informáciám, ktoré má Európska agentúra pre lieky (EMEA) sprístupniť verejnosti v súlade s článkom 41 nariadenia (ES) č. 1901/2006 (6), a najmä ich oddiely 3.2 až 3.4 a oddiel 5.

Uvedené usmernenia Komisie boli podrobnejšie popísané v dvoch vykonávacích technických usmerneniach uverejnených v EudraLex – Pravidlá pre lieky v Európskej únii o zozname polí zahrnutých v databáze EudraCT pre pediatrické klinické skúšanie, ktoré sa majú zverejniť v súlade s článkom 41 nariadenia (ES) č. 1901/2006 a zozname polí zahrnutých v databáze „EudraCT“ pre klinické skúšanie, ktoré sa majú zverejniť v súlade s článkom 57 ods. 2 nariadenia (ES) č. 726/2004 (7).

2. ROZSAH PÔSOBNOSTI

Toto usmernenie sa zaoberá zasielaním a zverejňovaním klinického skúšania podľa definície v článku 2 písm. a) smernice 2001/20/ES, ktoré má aspoň jednu z týchto vlastností:

— klinické skúšanie je regulované alebo bolo regulované smernicou 2001/20/ES, ktorá nadobudla účinnosť najneskôr 1. mája 2004 (o zasielaní informácií súvisiacich s výsledkami klinického skúšania, ktoré bolo ukončené v minulosti, pozri bod 4.6.1). To znamená, že aspoň jedno miesto klinického skúšania sa nachádza v Európskej únii (EÚ) alebo v zmluvnom štáte Európskeho hospodárskeho priestoru,

— klinické skúšanie je súčasťou pediatrického plánu výskumu vrátane prípadov, keď sa miesta klinického skúšania nachádzajú mimo Európskej únie (EÚ) (8),

— klinické skúšanie spadá do rozsahu pôsobnosti článku 45 nariadenia (ES) č. 1901/2006,

— klinické skúšanie spadá do rozsahu pôsobnosti článku 46 nariadenia (ES) č. 1901/2006.

3. OBSAH ZASIELANÝCH INFORMÁCIÍ SÚVISIACICH S VÝSLEDKAMI

Informácie súvisiace s výsledkami by sa mali zasielať v súlade s týmto usmernením, pokiaľ ide o všetky prípady klinického skúšania uvedené v bode 2.

Obsah informácií súvisiacich s výsledkami je stanovený v usmernení 2009/C28/01. Informácie stanovené v danom usmernení sa vzťahujú na pediatrické, ako aj nepediatrické klinické skúšanie.

Vykonávacie technické usmernenie týkajúce sa formátu dátových polí (ďalej len „úplný súbor údajov“) je uverejnené v samostatnom dokumente v EudraLex – Pravidlá pre lieky v Európskej únii, čím dopĺňa dve vykonávacie technické usmernenie o zozname polí zahrnutých v databáze EudraCT pre pediatrické klinické skúšanie, ktoré sa majú zverejniť v súlade s článkom 41 nariadenia (ES) č. 1901/2006 a zozname polí zahrnutých v databáze „EudraCT“ pre klinické skúšanie, ktoré sa majú zverejniť v súlade s článkom 57 ods. 2 nariadenia (ES) č. 726/2004 (9).

Dátové polia v uvedenom podrobnom technickom usmernení zohľadňujú medzinárodné úsilie v oblasti harmonizácie. Obsah dátových polí je totožný s americkou databázou „clinicaltrials.gov“, až na obmedzený počet výnimiek, aby sa zohľadnili osobitosti, ako je pediatrický plán výskumu EÚ a tiež neustále zmeny v medzinárodných databázach alebo medzinárodné úsilie v oblasti harmonizácie.

4. SPÔSOBY ZASIELANIA A SPRACOVANIA INFORMÁCIÍ SÚVISIACICH S VÝSLEDKAMI

Zaslaním informácií súvisiacich s výsledkami do európskej databázy uvedenej v článku 11 odseku 1 smernice 2001/20/ES (ďalej len „databáza EudraCT“) zadávateľ, subjekt, ktorému bolo určené rozhodnutie o pediatrickom pláne výskumu, alebo prípadne držiteľ povolenia na uvedenie na trh plní požiadavky článku 41 odseku 2 nariadenia (ES) č. 1901/2006. Navyše sa toto zaslanie považuje za predloženie súhrnnej správy z klinického skúšania ako súčasti vyhlásenia ukončenia skúšania príslušným vnútroštátnym orgánom, ako sa stanovuje v oddiele 4.3 podrobného usmernenia CT-1. Ak sú informácie súvisiace s výsledkami zverejnené (pozri bod 5), považujú sa za predložené etickej komisii, ako sa stanovuje v odseku 4.2.1 podrobného usmernenia CT-1.

4.1. Zasielanie údajov

Informácie súvisiace s výsledkami sa do databázy EudraCT zasielajú priamo vkladaním údajov prostredníctvom webového rozhrania, ktoré poskytla Európska agentúra pre lieky (ďalej len „agentúra“), nahraním súboru XML prostredníctvom webového rozhrania alebo pomocou technológie „gateway“ (brána). Údaje sú zasielané na zabezpečený modul databázy EudraCT.

Tieto informácie by sa mali poskytovať v súlade so schémami XML vytvorenými a zverejnenými agentúrou.

Informácie zasiela:

— subjekt, ktorému bolo určené rozhodnutie agentúry o pediatrickom pláne výskumu, ak klinické skúšanie tvorí súčasť pediatrického plánu výskumu,

— držiteľ povolenia na uvedenie na trh, ak klinické skúšanie spadá do pôsobnosti článku 46 nariadenia (ES) č. 1901/2006,

— zadávateľ klinického skúšania v prípade všetkých ostatných prípadov klinického skúšania, uvedených v bode 2.

Na tento účel je strane zodpovednej za zasielanie informácií poskytnutý zabezpečený účet umožňujúci nahrávanie týchto údajov do systému a ich editovanie. Uvedená strana má prístup len k svojim vlastným údajom. Tento prístup umožní zasielanie a údržbu údajov v zabezpečenej časti systému. Ďalšie spracovanie a zverejňovanie týchto informácií kontroluje agentúra.

Určité polia údajov súvisiacich s protokolom budú použité na predstavenie kontextu skúšania, čím sa uľahčí predkladanie informácií súvisiacich s výsledkami. Ak sú informácie súvisiace s výsledkami poskytované prostredníctvom webového rozhrania alebo na nahranom vopred vyplnenom XML súbore, zodpovedajúce informácie súvisiace s protokolom budú do týchto polí automaticky nahrané z databázy EudraCT. V prípade zasielania informácií súvisiacich s výsledkami môžu byť tieto polia aktualizované pomocou webového rozhrania alebo prípadne zaslaním aktualizovaného XML súboru s informáciami súvisiacimi s protokolom.

V prípade polí s údajmi inými ako voľné textové pole je spravidla k dispozícii súvisiace pole na poznámky. Cieľom poľa na poznámky je umožniť zahrnutie informácií doplňujúcich pevne dané obsahy polí. Štruktúra zhromažďovaných údajov vyhovuje prevažnej väčšine klinických skúšaní, avšak v prípade, keď dátové polia nie sú dostatočné pre zaznamenávanie požadovaných informácií, je možné využiť pole na poznámky.

4.2. Spracovanie

V zabezpečenej časti systému môže dochádzať k automatizovanej technickej validácii. V prípade, že sa zistia problémy, bude zasielanie informácií zablokované. Zasielajúcej strane bude poskytnutá validačná správa spoločne s pokynmi, ako problémy vyriešiť alebo objasniť.

Tieto údaje sa potom vložia do databázy EudraCT a informácie o klinickom skúšaní, ktoré sa majú zverejniť, sa vyberajú na základe platných obchodných pravidiel a zverejnia v registri klinického skúšania EÚ databázy EudraPharm (pozri bod 5). Tieto údaje budú prepojené s údajmi týkajúcimi sa protokolu, ak sú k dispozícii v databáze EudraCT.

K zabezpečenému modulu nemá verejnosť prístup. Zasielanie informácií súvisiacich s výsledkami neprepisuje existujúce informácie súvisiace s protokolom, ktoré sú uložené v databáze EudraCT.

4.3. Lehoty

Informácie súvisiace s výsledkami by sa mali zasielať v lehotách stanovených v nariadení (ES) č. 1901/2006 a v usmerneniach uvedených v bode 1), t. j. (v súvislosti s pediatrickým klinickým skúšaním) do 6 mesiacov (10) a v ostatných prípadoch do 1 roku od ukončenia skúšania (11).

Odporúča sa, aby údaje súvisiace s výsledkami boli zaslané pred uplynutím týchto lehôt, ak sú takéto informácie už k dispozícii. Ide napríklad o prípady, keď už boli výsledky zverejnené vo vedeckých časopisoch, alebo ak sa primárny dátum ukončenia predpokladá pred ukončením skúšania.

Ak sa klinické skúšanie ukončí predčasne, príslušný dátum by sa mal považovať za ukončenie skúšania.

V súvislosti s jednou plánovanou analýzou a skúšaním sa môže predložiť iba jeden súbor údajov súvisiacich s výsledkami. Ak sa výsledok analyzuje pri niekoľkých príležitostiach, musí sa zaslať každá z týchto analýz.

4.4. Jazyk

Informácie súvisiace s výsledkami sú prevažne numerické alebo sú založené na definíciách zoznamu hodnôt, pričom sa využívajú vopred definované možnosti alebo terminologické zoznamy.

Pokiaľ ide o voľné textové polia, systém umožní vloženie viac ako jedného jazyka (z úradných jazykov EÚ). Podľa noriem WHO a s cieľom uľahčiť medzinárodné použitie mimo EÚ by mali byť informácie zaslané v anglickom jazyku. Okrem toho môžu byť informácie zaslané v akomkoľvek inom úradnom jazyku.

4.5. Aktualizácia a následné zasielanie údajov

Niektoré informácie súvisiace s protokolom, ako aj informácie súvisiace s výsledkami (napr. kontaktné miesta pre ďalšie informácie alebo status registrácie), bude môcť zasielajúca strana aktualizovať, a to takým spôsobom, že aktualizované informácie sa priamo sprístupnia verejnosti pod podmienkou, že budú vyhovovať technickým kontrolám.

Každá verzia informácií súvisiacich s protokolom a údajov súvisiacich s výsledkami bude uložená a zasielanie nových verzií nepovedie k odstráneniu predtým zaslaných verzií, takže bude k dispozícii záznam zmien.

4.6. Ustanovenia vzťahujúce sa na výsledky klinického skúšania, ktoré bolo ukončené v minulosti

4.6.1. Klinické skúšanie, ktoré patrí do rozsahu pôsobnosti smernice 2001/20/ES

Informácie súvisiace s výsledkami klinického skúšania, ktoré sa skončilo menej ako jeden rok pred dokončením programovania uvedeného v bode 6, by sa mali zaslať do jedného roka od dokončenia programovania prostredníctvom úplného súboru údajov (pozri bod 4.1).

Informácie súvisiace s výsledkami klinického skúšania, ktoré sa skončilo jeden rok pred dokončením programovania uvedeného v bode 6 alebo skôr, sa môžu zaslať buď prostredníctvom úplného súboru údajov (pozri bod 3), alebo pomocou metódy pre klinické skúšanie spadajúce do pôsobnosti článku 45 nariadenia (ES) č. 1901/2006 (pozri ďalej). To by sa malo uskutočniť do 24 mesiacov od dokončenia programovania uvedeného v bode 6.

4.6.2. Klinické skúšanie uvedené v nariadení (ES) č. 1901/2006

V prípade klinického skúšania uvedeného v článku 45 nariadenia (ES) č. 1901/2006 bude dostupný alternatívny postup zasielania. V prípade tohto klinických skúšania sa zasielanie informácií súvisiacich s výsledkami agentúre na účely zverejnenia môže uskutočniť formou kópie článku v lekárskom časopise povolenej držiteľom autorských práv (ako PDF súbor), formou prehľadu v súlade s prílohou I k usmerneniu ICH k téme E3 (ako PDF súbor), alebo akéhokoľvek iného príslušného dokumentu obsahujúceho informácie o uvedenom prehľade (ako PDF súbor). Pre tieto prípady bude v databáze EudraCT vytvorený súbor polí s cieľom identifikovať zahrnuté klinické skúšanie, aby sa uľahčilo vyhľadávanie a umožnilo priloženie PDF súboru. Tieto informácie súvisiace s klinickým skúšaním by sa mali zaslať do 24 mesiacov od ukončenia programovania uvedeného v bode 6.

Informácie súvisiace s klinickým skúšaním zahrnutým v dohodnutom pediatrickom pláne výskumu (článok 41 ods. 1 nariadenia (ES) č. 1901/2006) a so skúšaním zadaným držiteľom povolenia na uvedenie na trh, ktoré zahŕňa použitie lieku, na ktorý sa vzťahuje povolenie na uvedenie na trh, na detskej populácii (článok 46 nariadenia (ES) č. 1901/2006) a ktoré sa skončilo pred ukončením programovania uvedeného v bode 6, by sa mali zaslať do jedného roka po ukončení programovania prostredníctvom úplného súboru údajov (pozri bod 4.1).

4.7. Nesúlad, faktická nepresnosť

Členské štáty by mali overiť, či sa informácie súvisiace výsledkami klinického skúšania, ktoré povolili, zasielajú agentúre.

Klinické skúšanie, v prípade ktorého neboli zaslané žiadne informácie súvisiaces výsledkami v priebehu 9 mesiacov po ukončení pediatrického skúšania (pozri bod 4.3) alebo v priebehu 15 mesiacov v prípade nepediatrického skúšania, sa označí. Tieto informácie budú zverejnené. Predpokladané trvanie skúšania sa uvedie v čase podania žiadosti o klinické skúšanie. Skutočné ukončenie skúšania sa oznámi prostredníctvom formulára vyhlásenia ukončenia skúšania.

Všetky opravy zverejnených informácií uskutoční strana, ktorá tieto informácie zaslala, v niektorých prípadoch na požiadanie agentúry.

Ak sa inšpekciami zhody so správnou klinickou praxou zistí, že existujú závažné pochybnosti o presnosti alebo spoľahlivosti údajov súvisiacich s klinickým skúšaním, agentúra bude bezodkladne informovaná.

Agentúra si ponechá možnosť

— zrušiť prístup verejnosti k určitým informáciám,

— poukázať na to, že vzhľadom na nesúlad so správnou klinickou praxou nemusia byť informácie súvisiace s výsledkami platné, alebo

— pridať k verejnému záznamu oznámenie, ak je to potrebné z dôvodov faktickej presnosti alebo súladu s regulačnými požiadavkami.

5. PREDKLADANIE INFORMÁCIÍ SÚVISIACICH S KLINICKÝM SKÚŠANÍM VEREJNOSTI

Zaslané informácie súvisiace s výsledkami sa zverejnia prostredníctvom registra klinického skúšania EÚ v databáze EudraPharm v súlade s usmerňujúcimi dokumentmi Komisie stanovenými v bode 1), t. j. nezverejnia sa iba informácie súvisiace s výsledkami nepediatrického klinického skúšania fázy I.

Informácie súvisiace s výsledkami sa zverejnia do 15 pracovných dní od zaslania platného súboru údajov.

Informácie súvisiace s výsledkami každého klinického skúšania sa prepoja so zodpovedajúcimi informáciami súvisiacimi s protokolom, ktoré sú už uložené v systéme.

Pokiaľ ide o následné zasielanie (pozri bod 4.5), súčasná verzia sa automaticky predloží verejnosti ako prvá, ale verejnosť môže mať prístup aj k predchádzajúcim verziám.

Okrem toho, že sú prístupné in situ na webe, údaje sa tiež sprístupnia vo formáte, ktorý umožňuje tlač, a vo formáte, ktorý umožňuje stiahnutie.

Webové rozhranie poskytne nástroje na uľahčenie výskumu, čítania a prehliadania verejných informácií o klinickom skúšaní a o jeho výsledkoch.

6. IMPLEMENTÁCIA

Toto usmernenie sa uplatňuje hneď po ukončení programovania príslušných databáz.

Ukončenie programovania agentúra verejne oznámi.

(1) Ú. v. EÚ L 136, 30.4.2004, s. 1.

(2) Ú. v. EÚ L 378, 27.12.2006, s. 1.

(3) KOM(2012) 369 v konečnom znení, 17.7.2012.

(4) Ú. v. EÚ C 82, 30.3.2010, s. 1.

(5) Ú. v. EÚ C 168, 3.7.2008, s. 3.

(6) Ú. v. EÚ C 28, 4.2.2009, s. 1.

(7) http://ec.europa.eu/health/documents/eudralex/vol-10/index_en.htm

(8) Článok 41 ods. 1 nariadenia (ES) č. 1901/2006.

(9) Porovnaj poznámku pod čiarou 7.

(10) Oddiel 2.2.2. usmernenia 2009/C28/01.

(11) Pre výraz … „ukončenie klinického skúšania“ pozri oddiel 4 usmernenia CT-1.